**Marianna Bárdiová** rodená Reiprichova (\* 15. august 1951, Rimavská Sobota) je slovenská hudobná historička, múzejníčka a pedagogička.

Jej otec je František Reiprich, manžel Miroslav Bárdi.

Životopis
---------

Vyrastala v Lučenci, po maturite na Strednej všeobecno-vzdelávacej škole B.S.Timravy v rokoch 1969 - 1973 absolvovala štúdium na Pedagogickej fakulte v Banskej Bystrici, kombináciu slovenský jazyk - hudobná výchova a v rokoch 1980 - 1985 na Filozofickej fakulte UK v Bratislave odbor hudobná veda, 1986 PhDr. 2007 PhD.

Absolvovala študijné a pracovné pobyty v Čechách a vo viacerých európskych krajinách. V r. 1974 – 2008 pôsobila v Literárnom a hudobnom múzeu v Banskej Bystrici (LHM), ako odborná pracovníčka pre hudbu, od r. 1977 ako vedúca odborných oddelení, ako riaditeľka (1980 - 1982 a 1990 - 2000) a od r. 2001 ako vedúca Literárneho a hudobného múzea a námestníčka riaditeľa ŠVK v Banskej Bystrici pre LHM. Externe učila dejiny hudby a hudobnú teóriu na Konzervatóriu J.L. Bellu (1993 - 1996 a 2008 - 2017) a na FHV UMB v Banskej Bystrici (1997/1998), v školskom roku 2006/2007 muzeológiu na katedre ekomuzeológie FPV UMB.  
 
Od 1. novembra 2011 do 28. februára 2014 bola vedeckou pracovníčkou Ústavu hudobnej vedy SAV. Odborne, metodicky a výkonne sa podieľala na budovaní zbierkového fondu LHM a profilovaní jeho odbornej činnosti. Pracuje a publikuje v oblasti regionálnej hudobnej historiografie, hudobnej dokumentácie, hudobnej bibliografie, hudobnej a múzejnej pedagogiky, metodiky a muzeológie. Zostavuje a rediguje odborné zborníky, pripravuje zvukové nosiče. Organizuje a koordinuje regionálne, celoštátne a medzinárodné odborné a vedecké semináre a konferencie. Zúčastňuje sa ako prednášajúca, organizátorka, moderátorka alebo dramaturgička rôznych odborných, vedeckých a umeleckých podujatí.

Ocenenie
--------

* Bronzový odznak mesta B. Bystrica (1983)
* Čestné uznanie komisie kultúry ONV v B. Bystrici (1989)
* Kvet kultúry a umenia BBSK za významný celoživotný prínos pre rozvoj hudobnej vedy a múzejníctva (2009)
* Medaila M. R. Štefánika II. stupňa a Medaila predsedu vlády SR za presadzovanie pokrokových, demokratických, humanitných tradícií odkazu boja za slobodu a proti fašizmu (2010)
* Cena Jozefa Kresánka pre rok 2014 za dlhoročnú muzikologickú, kriticko-publicistickú, prednáškovú a organizátorskú činnosť v prospech rozvoja stredoslovenskej hudobnej kultúry s prihliadnutím na knižnú monografiu Ján Móry
* Cena primátora Mesta Banská Bystrica za rok 2016 za významný prínos a uchovávanie hudobnej histórie a dôstojnú reprezentáciu mesta Banská Bystrica

Dielo
-----

* *Ján Cikker. Personálna bibliografia.* - Banská Bystrica, 1976
* *Slovenské národné povstanie v hudbe. Katalóg hudobných diel.* - Banská Bystrica, 1985
* *Literárne a hudobné múzeum, 25 rokov.* - Banská Bystrica, 1994
* *Ján Móry (1892-1978). Tatranský skladateľ a hotelier.* - Bratislava, 2013
* *Zdenko Mikula (1916-2012). Rád som žil a tvoril*. - Banská Bystrica, 2015

Literatúra
----------

* Kto je kto v Novohrade 1999 - 2000
* Kto bol kto v Banskej Bystrici v roku 2001
* Heslo zaradené do encyklopédie Osobnosti v Českej a Slovenskej republike, certifikát OXFORD ENCYCLOPEDIA (2016)

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Marianna Bárdioná na hc.sk

Autoritné údaje: * GND: 1167440072
* ISNI: 0000 0000 5566 5705
* LCCN: n86112998
* NK ČR: jo2008407456
* SNK: 166069
* VIAF: 48251354
* WorldCat: lccn-n86112998